《去年一首》
宋代·苏籀

去年胡来清水岩，黄河狭隘冬凌顽。
戾如飘风速如鬼，犬豕淫虐豺狼贪。
探马星奔汗流地，猛士眦裂发指冠。
潼雍见兵不及万，半阙甲胃屯河边。
隆寒身体例皲瘃，亦复勉强横戈鋋。
它司金缯封雍府，犒军纸襖如泥钱。
胡人隔水相笑侮，杀身於尔何值焉。
同州告急唇齿喻，无兵赴救诚难旃。
元戎钤下兵八百，苍头厮养争后先。
鄜延诏发五千骑，此日收兵姑自全。
平时保甲例乌合，县符迫促挥空拳。
甚哉田夫无门志，一夕惊走如穷烟。
汉将苍黄结旌遁，虏骑势合弥山川。
关中控弦诚万骑，忠臣义士力可宣。
书生命运亦蹇劣，我师疲少邻敌坚。
却忆长安无事日，谈及祸乱为尤愆。
饭囊酒罋夸厚福，捧土揭木皆才贤。
生灵未悉坐何罪，髓脑涂地尤苍天。
天公诚能佑戎虏，岂复不解兴中原。
案图戎索八百郡，我邦日蹙知谁怜。
吴中据江恃舟檝，惴惴栗栗聊偷安。
旅人流徙隘城郭，岁事寒薄理势然。
去年往矣不须问，安枕而卧祈来年。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。